કેટલા દિવસો વિત્યા એ નોર્થવિક પાર્ક હોસ્પિટલના પલંગમાં ! તમને યાદ કરીકરીને હૈયું એવું કલ્પાંત કરતું હતું કે હું અર્ધબેભાન અવસ્થામાં જ પડી રહેતી. આસપાસની વાતચીત દૂરથી સાંભળતી હોઉં તેવું લાગતું હતું. રેડિયા પરથી રેલટ્રેકના વડા કે કોઈ અધિકારીનો સંદેશો સાંભળ્યો હોય તેવું યાદ આવે છે, ‘અકસ્માતનો ભોગ બનેલા મુસાફરો અને મૃત્યુ પામેલી સાત વ્યક્તિઓના કુટુંબીજનોને અમે હ્રદયપૂર્વકની દિલસોજી પાઠવીએ છીએ.’